Document ID: 32013R1417

ΚΑΝΟΝΙΣΜΌΣ (ΕΕ) αριθ. 1417/2013 ΤΟΥ ΣΥΜΒΟΥΛΊΟΥ
της 17ης Δεκεμβρίου 2013
για τον καθορισμό της μορφής των αδειών διέλευσης που εκδίδονται από την Ευρωπαϊκή Ένωση
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη το Πρωτόκολλο (αριθ. 7) περί των προνομίων και ασυλιών της Ευρωπαϊκής Ένωσης που προσαρτάται στη Συνθήκη για την Ευρωπαϊκή Ένωση, στη Συνθήκη για τη λειτουργία της Ευρωπαϊκής Ένωσης και στη Συνθήκη περί ιδρύσεως της Ευρωπαϊκής Κοινότητας Ατομικής Ενέργειας και, ιδίως, το άρθρο 6 πρώτη παράγραφος,
Εκτιμώντας τα ακόλουθα:
(1)
Το άρθρο 6 πρώτη παράγραφος του Πρωτοκόλλου (αριθ. 7) περί των προνομίων και ασυλιών της Ευρωπαϊκής Ένωσης («το πρωτόκολλο») ορίζει ότι το Συμβούλιο καθορίζει τη μορφή των αδειών διέλευσης (ταυτοτήτων), οι οποίες αναγνωρίζονται ως έγκυρα ταξιδιωτικά έγγραφα από τις αρχές των κρατών μελών.
(2)
Υπενθυμίζεται ότι το άρθρο 6 πρώτη παράγραφος του πρωτοκόλλου εφαρμόζεται στα μέλη και το λοιπό προσωπικό των θεσμικών οργάνων της Ένωσης που υπάγονται στον κανονισμό υπηρεσιακής κατάστασης ή στο καθεστώς που εφαρμόζεται επί του λοιπού προσωπικού της Ευρωπαϊκής Ένωσης (1).
(3)
Το άρθρο 23 του κανονισμού υπηρεσιακής κατάστασης των υπαλλήλων, καθώς και τα άρθρα 11 και 81 του καθεστώτος που εφαρμόζεται επί του λοιπού προσωπικού της Ευρωπαϊκής Ένωσης καθορίζουν τις προϋποθέσεις έκδοσης άδειας διέλευσης για τους υπαλλήλους της Ένωσης.
(4)
Χάριν των συμφερόντων της Ένωσης και για τη συμμόρφωση προς την υποχρέωση πρόνοιας, θα μπορούσε, σε εξαιρετικές περιπτώσεις και με τη δέουσα αιτιολόγηση, να επεκταθεί το προνόμιο της άδειας διέλευσης σε ειδικές περιπτώσεις αιτούντων.
(5)
Σε κάθε περίπτωση, η άδεια διέλευσης δεν χορηγεί προνόμια και ασυλίες στον κάτοχό της.
(6)
Η άδεια διέλευσης θα αναγνωρίζεται ως έγκυρο ταξιδιωτικό έγγραφο από τις αρχές των κρατών μελών. Η Επιτροπή θα πρέπει να κάνει χρήση της δυνατότητας που προβλέπεται στο άρθρο 6 δεύτερη παράγραφος του πρωτοκόλλου και να συνάψει τις απαραίτητες συμφωνίες με τρίτες χώρες, ώστε να αναγνωρίζονται οι εν λόγω άδειες διέλευσης για τον κάτοχο ως έγκυρα ταξιδιωτικά έγγραφα τόσο στα σύνορα όσο και επί του εδάφους τρίτων χωρών.
(7)
Οι εξελίξεις σε επίπεδο Ένωσης, και, ιδίως, η σύσταση της Ευρωπαϊκής Υπηρεσίας Εξωτερικής Δράσης, αυξάνουν περαιτέρω την ανάγκη συνεκτικής προσέγγισης σε ενωσιακό και διεθνές επίπεδο.
(8)
Θα πρέπει να αναβαθμιστεί η μορφή των αδειών διέλευσης, ώστε να επιτευχθούν αυξημένα πρότυπα ασφάλειας και να διασφαλισθεί επαρκές επίπεδο προστασίας κατά της πλαστογραφίας, της παραχάραξης και της παραποίησης. Στην άδεια διέλευσης θα πρέπει να ενσωματωθούν κοινά πρότυπα ασφάλειας και διαλειτουργικά βιομετρικά στοιχεία αναγνώρισης, ώστε να εξασφαλίζεται η αξιόπιστη αναγνώριση της ταυτότητας του νόμιμου κατόχου της άδειας διέλευσης μέσω του ιδίου του εγγράφου, πράγμα που θα συμβάλει στην εξασφάλιση προστασίας κατά της δόλιας χρήσης του.
(9)
Η μορφή της άδειας διέλευσης θα πρέπει, ιδίως, να συμμορφώνεται προς τα πρότυπα ασφάλειας και τις τεχνικές προδιαγραφές που εφαρμόζονται στα εθνικά ταξιδιωτικά έγγραφα που εκδίδονται από τα κράτη μέλη σύμφωνα με τον κανονισμό (ΕΚ) αριθ. 2252/2004 του Συμβουλίου (2). Αυτό επιτρέπει τη συμμόρφωση προς τις τεχνικές προδιαγραφές του Διεθνούς Οργανισμού Πολιτικής Αεροπορίας («ΔΟΠΑ»), ιδίως αυτές που περιέχονται στο έγγραφο 9303 ΔΟΠΑ για τα μηχανικά αναγνώσιμα ταξιδιωτικά έγγραφα, καθώς θα συμβάλουν στην προστασία των αδειών διέλευσης κατά της δόλιας χρήσης και στην αναγνώρισή τους ως έγκυρων ταξιδιωτικών εγγράφων διεθνώς. Ομοίως, η Ένωση θα πρέπει να συμμετάσχει στο δημόσιο βασικό ευρετήριο του ΔΟΠΑ, συμμορφούμενη προς τα ισχύοντα πρότυπα και τις συνιστώμενες πρακτικές του ΔΟΠΑ, με σκοπό να διευκολυνθεί η επικύρωση των αδειών διέλευσης παγκοσμίως.
(10)
Θα πρέπει να ανατεθούν εκτελεστικές εξουσίες στην Επιτροπή, προκειμένου να διασφαλισθεί ότι οι ενιαίοι όροι για τα μελλοντικά πρότυπα ασφάλειας και τις τεχνικές προδιαγραφές διαβατηρίων και ταξιδιωτικών εγγράφων που εκδίδονται από κράτη μέλη εφαρμόζονται, όπου αρμόζει, στις άδειες διέλευσης της Ένωσης. Περαιτέρω, θα πρέπει να ανατεθούν εκτελεστικές εξουσίες στην Επιτροπή για τη θέσπιση κανόνων για τα θεσμικά όργανα, τα λοιπά όργανα και τους οργανισμούς της Ένωσης, καθώς και την Ευρωπαϊκή Υπηρεσία Εξωτερικής Δράσης (εφεξής «θεσμικά όργανα»), σε ό,τι αφορά τις περιπτώσεις απώλειας, κλοπής, έκδοσης αντιγράφων, καθώς και για την επιστροφή των αδειών διέλευσης. Αυτές οι εξουσίες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (3).
(11)
Για την έκδοση των εκτελεστικών πράξεων, θα πρέπει να ακολουθείται η συμβουλευτική διαδικασία, ώστε να διασφαλίζεται, όπου αρμόζει, η συμμόρφωση με τα μελλοντικά ελάχιστα πρότυπα ασφάλειας και τις τεχνικές προδιαγραφές διαβατηρίων και ταξιδιωτικών εγγράφων που εκδίδονται από τα κράτη μέλη, σύμφωνα με τον κανονισμό (ΕΚ) αριθ. 2252/2004, τα οποία μπορούν να παραμένουν μυστικά, προκειμένου να αποτραπεί ο κίνδυνος παραχάραξης και παραποίησης. Η συμβουλευτική διαδικασία θα πρέπει να ακολουθείται για την έκδοση εκτελεστικών πράξεων σε ό,τι αφορά τις περιπτώσεις απώλειας, κλοπής, έκδοσης αντιγράφων, καθώς και την επιστροφή των αδειών διέλευσης, από τα θεσμικά όργανα. Σύμφωνα με τη συμβουλευτική διαδικασία, η Επιτροπή θα πρέπει να επικουρείται από την επιτροπή που συγκροτείται βάσει του άρθρου 6 του κανονισμού (ΕΚ) αριθ. 1683/95 του Συμβουλίου (4).
(12)
Θα πρέπει να διασφαλισθεί ότι καμία περαιτέρω πληροφορία δεν θα αποθηκεύεται στο ηλεκτρονικό μέσο της άδειας διέλευσης, πέραν αυτών που προβλέπει ο παρών κανονισμός και τα παραρτήματά του.
(13)
Κάθε θεσμικό όργανο, ατομικά ή σε συνεργασία βάσει υπηρεσιακών συμφωνιών, που είναι υπεύθυνο για την επεξεργασία προσωπικών δεδομένων των υπαλλήλων του ή του λοιπού προσωπικού του, καθώς και η Επιτροπή ως κεντρικό σημείο για τους σκοπούς της επεξεργασίας, θα πρέπει να διασφαλίσουν τη συμμόρφωση προς τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (5).
(14)
Προκειμένου να διασφαλισθεί ότι τα προσωπικά δεδομένα δεν είναι διαθέσιμα για περισσότερα πρόσωπα απ’ όσα είναι αναγκαίο, είναι ζωτικής σημασίας να συντονίσει η Επιτροπή την εφαρμογή του παρόντος κανονισμού και να ορίσει μία ενιαία οντότητα που θα έχει την ευθύνη για την έκδοση και την εξατομίκευση των αδειών διέλευσης. Η Επιτροπή θα πρέπει να μεριμνήσει ειδικά για την ασφαλή πρόσβαση στα δεδομένα προσωπικού χαρακτήρα που περιέχονται στην άδεια διέλευσης, για τους σκοπούς της έκδοσης και της εξατομίκευσής της από την εξουσιοδοτημένη ενιαία οντότητα, παρέχοντας επαρκές επίπεδο προστασίας των δεδομένων.
(15)
Τα προσωπικά δεδομένα θα πρέπει να αποθηκεύονται για τον χρόνο που απαιτείται προς επίτευξη των σκοπών για τους οποίους έχουν συλλεγεί και για να διασφαλισθεί ότι τα υποκείμενα των δεδομένων μπορούν να έχουν πρόσβαση στα προσωπικά τους δεδομένα για την άσκηση των δικαιωμάτων τους. Τα προσωπικά δεδομένα θα πρέπει να διαγράφονται αυτόματα μετά την παρέλευση ορισμένου χρονικού διαστήματος από το πέρας της διαδικασίας. Η διάρκεια του χρονικού αυτού διαστήματος θα πρέπει να είναι δικαιολογημένη και αιτιολογημένη.
(16)
Για την αποτροπή της παραποίησης και της δόλιας χρήσης των αδειών διέλευσης, η ενιαία οντότητα που ορίζεται από την Επιτροπή για την έκδοση και την εξατομίκευση των αδειών διέλευσης θα πρέπει να επιλεγεί σύμφωνα με τις διατάξεις που εφαρμόζονται στη σύναψη δημόσιων συμβάσεων, ιδίως δε τις διατάξεις του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (6), και λαμβάνοντας υπόψη τον ευαίσθητο χαρακτήρα των προς έκδοση εγγράφων.
(17)
Βάσει της αρχής της αναλογικότητας, ο παρών κανονισμός δεν υπερβαίνει τα απαιτούμενα όρια για την επίτευξη των επιδιωκόμενων στόχων, σύμφωνα με το δεύτερο εδάφιο του άρθρου 5 παράγραφος 4 της Συνθήκης για την Ευρωπαϊκή Ένωση.
(18)
Ο παρών κανονισμός θα πρέπει να αντικαταστήσει τον κανονισμό (ΕΚΑΧ, ΕΟΚ, Ευρατόμ) αριθ. 1826/69 του Συμβουλίου (7). Ο κανονισμός (ΕΚΑΧ, ΕΟΚ, Ευρατόμ) αριθ. 1826/69 θα πρέπει, επομένως, να καταργηθεί, από την 25η Νοεμβρίου 2015, μετά την παρέλευση μεταβατικής περιόδου.
(19)
Είναι αναγκαίο να προβλεφθεί μεταβατική περίοδος από την έναρξη ισχύος του παρόντος κανονισμού έως την 24η Νοεμβρίου 2015, κατά τη διάρκεια της οποίας θα είναι ακόμη δυνατό να εκδίδονται και να χρησιμοποιούνται άδειες διέλευσης σύμφωνα με τον κανονισμό (ΕΚΑΧ, ΕΟΚ, Ευρατόμ) αριθ. 1826/69. Ωστόσο, η μεταβατική αυτή περίοδος θα πρέπει να εφαρμοστεί κατά τρόπο ώστε, μόλις αρχίσει η έκδοση αδειών διέλευσης βάσει του παρόντος κανονισμού, να μην εκδίδονται άδειες διέλευσης σύμφωνα με τον κανονισμό (ΕΚΑΧ, ΕΟΚ, Ευρατόμ) αριθ. 1826/69 και να αντικατασταθούν οι άδειες διέλευσης που κυκλοφορούν ακόμα ,με συστηματικό τρόπο, έως την 24η Νοεμβρίου 2015. Η προσέγγιση αυτή θα περιορίσει όσο το δυνατόν περισσότερο τη διάρκεια της περιόδου, κατά την οποία θα κυκλοφορούν συγχρόνως και οι δύο τύποι αδειών διέλευσης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Πεδίο εφαρμογής
1. Η άδεια διέλευσης χορηγείται αποκλειστικά για το συμφέρον της Ένωσης σε μέλη των θεσμικών οργάνων της Ένωσης που αναφέρονται στην παράγραφο 2 και στους υπαλλήλους της. Χορηγείται στους υπαλλήλους σύμφωνα με τις προϋποθέσεις που θέτει το άρθρο 23 του κανονισμού υπηρεσιακής κατάστασης των υπαλλήλων, καθώς και τα άρθρα 11 και 81 του καθεστώτος που εφαρμόζεται στο λοιπό προσωπικό της Ευρωπαϊκής Ένωσης. Η άδεια διέλευσης μπορεί να εκδίδεται, αποκλειστικά χάριν του συμφέροντος της Ένωσης, σε εξαιρετικές περιπτώσεις και με τη δέουσα αιτιολόγηση, για ειδικές περιπτώσεις αιτούντων, σύμφωνα με το παράρτημα ΙΙ.
2. Ο παρών κανονισμός εφαρμόζεται στα θεσμικά όργανα, τα λοιπά όργανα και τους οργανισμούς της Ευρωπαϊκής Ένωσης, καθώς και στην Ευρωπαϊκή Υπηρεσία Εξωτερικής Δράσης (που θα αναφέρονται εφεξής ως «θεσμικά όργανα»).
Άρθρο 2
Διαδικασία
1. Για τους σκοπούς του παρόντος κανονισμού, κάθε θεσμικό όργανο μπορεί να συνάπτει συμφωνίες με άλλα θεσμικά όργανα για την επίτευξη συνεργειών και την ελάφρυνση του κόστους. Τα εν λόγω θεσμικά όργανα είναι υπεύθυνα για την επεξεργασία των προσωπικών δεδομένων του προσωπικού ή των ειδικών περιπτώσεων αιτούντων του άρθρου 1 παράγραφος 1. Τα δεδομένα αυτά καλύπτουν τα βιογραφικά και βιομετρικά δεδομένα που χρησιμοποιούνται για τη βέβαιη ταυτοποίηση του αιτούντος άδεια διέλευσης, συμπεριλαμβανομένης της εικόνας του προσώπου και δύο ψηφιακών δακτυλικών αποτυπωμάτων, ως βιομετρικών δεδομένων.
2. Για τους σκοπούς του παρόντος κανονισμού, η Επιτροπή λειτουργεί ως κεντρικό σημείο για τη διαβίβαση στην οντότητα που αναφέρεται στην παράγραφο 3 των προσωπικών δεδομένων που έχουν γίνει αντικείμενο επεξεργασίας από τα θεσμικά όργανα.
3. Η Επιτροπή ορίζει την οντότητα που θα είναι υπεύθυνη για τον σχεδιασμό, την έκδοση και την εξατομίκευση των αδειών διέλευσης, λαμβάνοντας υπόψη τον ευαίσθητο χαρακτήρα των προς παραγωγή εγγράφων. Δρα σύμφωνα με τις διατάξεις που εφαρμόζονται στη σύναψη δημόσιων συμβάσεων, ιδίως τις διατάξεις του κανονισμού (ΕΕ, Ευρατόμ) αριθ. 966/2012. Κάθε μεταφορά προσωπικών δεδομένων κατά τη διαδικασία αυτή θα πρέπει να πραγματοποιείται σύμφωνα με τον κανονισμό (ΕΚ) αριθ. 45/2001.
4. Κάθε άδεια διέλευσης παραμένει ιδιοκτησία της Ένωσης.
Άρθρο 3
Γλωσσικό καθεστώς
Οι άδειες διέλευσης εκδίδονται σε όλες τις επίσημες γλώσσες των θεσμικών οργάνων της Ένωσης, όπως ορίζεται στο παράρτημα Ι. Η παρουσίαση των βιομετρικών δεδομένων λαμβάνει υπόψη τις συστάσεις του ΔΟΠΑ.
Άρθρο 4
Ισχύς
1. Με την επιφύλαξη του άρθρου 5 παράγραφος 2, η άδεια διέλευσης χορηγείται για περίοδο έξι ετών, το ανώτερο, και δώδεκα μηνών, το κατώτερο, με την επιφύλαξη των όρων επιστροφής που προσδιορίζονται στις εκτελεστικές πράξεις, που εκδίδονται σύμφωνα με το άρθρο 6 παράγραφος 4. Η διάρκεια της ισχύος της προσαρμόζεται στη διάρκεια της θητείας για μέλη θεσμικού οργάνου, στη διάρκεια της διαμονής ή της τοποθέτησης για υπαλλήλους ή στη διάρκεια της σύμβασης για έκτακτους ή συμβασιούχους υπαλλήλους.
2. Όλες οι άδειες διέλευσης που έχουν λήξει ή δεν έχουν λευκές σελίδες για τις θεωρήσεις πρέπει να επιστραφούν στην εκδούσα αρχή για την επίσημη ακύρωση ή ανανέωσή τους. Οι άδειες διέλευσης επιστρέφονται επίσης όταν ο κάτοχός τους αποχωρήσει από το λειτούργημα ή την υπηρεσία του. Η παρούσα παράγραφος εφαρμόζεται επίσης στις ειδικές περιπτώσεις αιτούντων που αναφέρονται στο άρθρο 1 παράγραφος 1.Σε κάθε περίπτωση, όταν ο αρχικός κάτοχος επιστρέψει τη δική του άδεια διέλευσης, τα συντηρούμενα μέλη της οικογένειας επιστρέφουν επίσης τις δικές τους άδειες διέλευσης.
Άρθρο 5
Δεδομένα προσωπικού χαρακτήρα - ατομικά δικαιώματα
1. Τα άτομα στα οποία χορηγείται άδεια διέλευσης έχουν δικαίωμα να εξακριβώσουν τα δεδομένα προσωπικού χαρακτήρα που περιέχονται σε αυτήν, σύμφωνα με τον κανονισμό (ΕΚ) αριθ. 45/2001 και, κατά περίπτωση, να τα διορθώνουν ή να τα διαγράφουν.
2. Τα άτομα για τα οποία η λήψη των δακτυλικών αποτυπωμάτων είναι σωματικά αδύνατη απαλλάσσονται από την υποχρέωση αυτή. Όταν είναι προσωρινά αδύνατη η λήψη των αποτυπωμάτων των δακτύλων που έχουν οριστεί, επιτρέπεται η λήψη αποτυπωμάτων από άλλα δάκτυλα. Όταν είναι προσωρινώς αδύνατη η λήψη των αποτυπωμάτων οιουδήποτε εκ των λοιπών δακτύλων, μπορεί να εκδίδεται προσωρινή άδεια διέλευσης, με διάρκεια ισχύος 12 μηνών ή μικρότερη.
3. Η άδεια διέλευσης δεν μπορεί να περιλαμβάνει καμία μηχανικά αναγνώσιμη πληροφορία πέραν εκείνων που προβλέπει ο παρών κανονισμός.
4. Για τους σκοπούς του παρόντος κανονισμού, τα βιομετρικά στοιχεία της άδειας διέλευσης μπορούν να χρησιμοποιηθούν μόνο για να εξακριβωθούν τα εξής:
-
η γνησιότητα του εγγράφου,
-
η ταυτότητα του κατόχου μέσω συγκρίσιμων άμεσα διαθέσιμων στοιχείων.
5. Τα προσωπικά δεδομένα τηρούνται κατά τρόπο ασφαλή, ιδίως κατά της μη εγκεκριμένης πρόσβασης, ενώ η ακεραιότητα, η γνησιότητα και η εμπιστευτικότητα τους είναι εγγυημένες.
6. Η Επιτροπή επιτρέπει σε τρίτες χώρες την πρόσβαση στα δακτυλικά αποτυπώματα που τηρούνται στο μέσο αποθήκευσης της άδειας διέλευσης μόνον υπό τις προϋποθέσεις που εκτίθενται στο άρθρο 9 του κανονισμού (ΕΚ) αριθ. 45/2001..
Άρθρο 6
Τεχνικές προδιαγραφές και πρότυπα ασφάλειας
1. Προκειμένου να διασφαλισθεί ισοδύναμο επίπεδο ασφάλειας, η άδεια διέλευσης συμμορφώνεται με τα ελάχιστα πρότυπα ασφάλειας που προβλέπονται στον κανονισμό (ΕΚ) 2252/2004 και στην απόφαση C(2005) 409 της Επιτροπής, της 28ης Φεβρουαρίου 2005, για τη θέσπιση των τεχνικών προδιαγραφών σχετικά με την καθιέρωση προτύπων για τα χαρακτηριστικά ασφάλειας και τη χρήση βιομετρικών στοιχείων στα διαβατήρια και τα ταξιδιωτικά έγγραφα των κρατών μελών, στην απόφαση C(2006) 2909 της Επιτροπής, της 28ης Ιουνίου 2006 ,για τη θέσπιση των τεχνικών προδιαγραφών σχετικά με την καθιέρωση προτύπων για τα χαρακτηριστικά ασφάλειας και τη χρήση βιομετρικών στοιχείων στα διαβατήρια και τα ταξιδιωτικά έγγραφα των κρατών μελών, στην απόφαση C(2008) 8657 της Επιτροπής, της 22ας Δεκεμβρίου 2008, για τη θέσπιση πολιτικής πιστοποιητικών, όπως απαιτείται στις τεχνικές προδιαγραφές σχετικά με την καθιέρωση προτύπων για τα χαρακτηριστικά ασφάλειας και τη χρήση βιομετρικών στοιχείων στα διαβατήρια και τα ταξιδιωτικά έγγραφα των κρατών μελών και την επικαιροποίηση των κανονιστικών εγγράφων αναφοράς, στην απόφαση C(2009) 7476 της Επιτροπής, της 5ης Οκτωβρίου 2009, για την τροποποίηση της απόφασης (C(2008) 8657 τελικό) της Επιτροπής για τη θέσπιση πολιτικής πιστοποιητικών, όπως απαιτείται στις τεχνικές προδιαγραφές σχετικά με την καθιέρωση προτύπων για τα χαρακτηριστικά ασφάλειας και τη χρήση βιομετρικών στοιχείων στα διαβατήρια και τα ταξιδιωτικά έγγραφα των κρατών μελών, στην απόφαση C(2011) 5499 της Επιτροπής, της 4ης Αυγούστου 2011, για την τροποποίηση της απόφασης (C(2006) 2909 τελικό) της Επιτροπής για τη θέσπιση των τεχνικών προδιαγραφών σχετικά με την καθιέρωση προτύπων για τα χαρακτηριστικά ασφάλειας και τη χρήση βιομετρικών στοιχείων στα διαβατήρια και τα ταξιδιωτικά έγγραφα των κρατών μελών και στην εκτελεστική απόφαση της Επιτροπής C(2013) 6181, της 30ης Σεπτεμβρίου 2013, για την τροποποίηση της απόφασης (C(2006) 2909 τελικό) της Επιτροπής για τη θέσπιση των τεχνικών προδιαγραφών σχετικά με την καθιέρωση προτύπων για τα χαρακτηριστικά ασφάλειας και τη χρήση βιομετρικών στοιχείων στα διαβατήρια και τα ταξιδιωτικά έγγραφα που εκδίδουν τα κράτη μέλη.
2. Προκειμένου να διασφαλίζεται, όποτε συντρέχει λόγος, η συμμόρφωση της άδειας διέλευσης με τα μελλοντικά ελάχιστα πρότυπα ασφάλειας που θεσπίζονται δυνάμει του κανονισμού (ΕΚ) αριθ. 2252/2004, η Επιτροπή αποφασίζει τη θέσπιση, μέσω εκτελεστικών πράξεων, πρόσθετων τεχνικών προδιαγραφών σύμφωνα με τα διεθνή πρότυπα, συμπεριλαμβανομένων ιδίως των προτύπων και των συνιστώμενων πρακτικών του ΔΟΠΑ για τις άδειες διέλευσης, όσον αφορά τα εξής:
α)
πρόσθετα χαρακτηριστικά και απαιτήσεις ασφαλείας, συμπεριλαμβανομένων ενισχυμένων προτύπων για την καταπολέμηση της πλαστογράφησης, απομίμησης και παραποίησης·
β)
τις τεχνικές προδιαγραφές σχετικά με το μέσο αποθήκευσης των βιομετρικών στοιχείων και της διασφάλισής τους, συμπεριλαμβανομένων της αποτροπής μη επιτρεπόμενης πρόσβασης και της διευκόλυνσης της επικύρωσης·
γ)
απαιτήσεις για την ποιότητα και τα κοινά τεχνικά πρότυπα όσον αφορά την εικόνα προσώπου και τα δακτυλικά αποτυπώματα.
Οι εν λόγω εκτελεστικές πράξεις εκδίδονται σύμφωνα με τη συμβουλευτική διαδικασία που αναφέρεται στο άρθρο 7 παράγραφος 2.
3. Σύμφωνα με τη συμβουλευτική διαδικασία που αναφέρεται στο άρθρο 7 παράγραφος 2, ενδέχεται να αποφασιστεί ότι οι προδιαγραφές που αναφέρονται στην παράγραφο 2 του παρόντος άρθρου είναι μυστικές και δεν δημοσιεύονται. Στην περίπτωση αυτή, διατίθενται μόνο στην ενιαία οντότητα που έχει ορισθεί από την Επιτροπή, σύμφωνα με το άρθρο 2 παράγραφος 3, και υπό τον όρο ότι η εν λόγω ενιαία οντότητα εγγυάται επαρκή βαθμό προστασίας.
4. Η Επιτροπή θεσπίζει, μέσω εκτελεστικών πράξεων, κανόνες για τα θεσμικά όργανα όσον αφορά τις περιπτώσεις απώλειας, κλοπής, έκδοσης αντιγράφου και επιστροφής αδειών διέλευσης. Οι εν λόγω εκτελεστικές πράξεις ισχύουν για όλες τις άδειες διέλευσης. Εκδίδονται σύμφωνα με τη συμβουλευτική διαδικασία που αναφέρεται στο άρθρο 7 παράγραφος 2.
Άρθρο 7
Διαδικασία επιτροπής
1. Η Επιτροπή επικουρείται από την επιτροπή που συγκροτείται βάσει του άρθρου 6 του κανονισμού (ΕΚ) αριθ. 1683/95. Πρόκειται για επιτροπή κατά την έννοια του κανονισμού (ΕΕ) αριθ. 182/2011.
2. Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 4 του κανονισμού (ΕΕ) αριθ. 182/2011.
Άρθρο 8
Κατάργηση και μεταβατικές διατάξεις
1. Ο κανονισμός (ΕΚΑΧ, ΕΟΚ, Ευρατόμ) αριθ. 1826/69 καταργείται από 25ης Νοεμβρίου 2015. Κατά το διάστημα από 1η Ιανουαρίου 2014 έως τις 24 Νοεμβρίου 2015, ο κανονισμός (ΕΚΑΧ, ΕΟΚ, Ευρατόμ) αριθ. 1826/69 εξακολουθεί να ισχύει.
2. Κάθε άδεια διέλευσης η οποία έχει εκδοθεί σύμφωνα με τον κανονισμό (ΕΚΑΧ, ΕΟΚ, Ευρατόμ) αριθ. 1826/69 παύει να ισχύει από τις 25 Νοεμβρίου 2015.
Άρθρο 9
Έναρξη ισχύος
Ο παρών κανονισμός αρχίζει να ισχύει την τέταρτη ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Δεκεμβρίου 2013.

Labels: 11
16
10
7
12
15